În RSS Moldovenească, opera literară a lui Robot a fost reevaluată în cursul anilor 1960 și, într-un mod asemănător cu cele ale altor autori care au murit în timpul războiului, a fost republicată de către editurile de stat. Aceste eforturi au fost realizate în special de criticul și istoricul literar Simion Cibotaru, care a editat o selecție a poeziilor lui Robot. Cu toate acestea, George Meniuc a fost fără îndoială primul intelectual care a recenzat poezia lui Robot pentru publicul sovietic, într-un articol publicat în 1965 în "Moldova Socialistă", și a stârnit un șir lung de studii similare realizate de alți autori și cercetători. Până la destrămarea Uniunii Sovietice și proclamarea independenței Republicii Moldova (1991), susține publicistul Mihail Vakulovski, Robot a fost unul dintre scriitorii care au primit aprobarea oficială, fiind considerat caracteristic pentru cultura din RSS Moldovenească. Acest punct de vedere contrastează cu cel al criticului Iulian Ciocan, care deplânge ruperea scriitorilor români din Basarabia de rădăcinile literare ale regiunii, și, în special, nefamiliarizarea lor cu „proza de calitate” a predecesorilor Robot și Constantin Stere.